**Ministru kabineta noteikumu projekta „Grozījums Ministru kabineta**

**1997.gada 1.aprīļa noteikumos Nr.112 „Vispārīgie būvnoteikumi””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums |  Saeimā 2013.gada 18.aprīlī tika pieņemts likums „Grozījumi Būvniecības likumā”. Likuma 13.pantā ir noteikts:  (6) Pasūtītājs normatīvajos aktos noteiktajos gadījumos par saņemto būvatļauju triju darba dienu laikā informē: 1) nosūtot rakstveida paziņojumus ierakstītā pasta sūtījumā uz deklarēto dzīvesvietas adresi vai juridisko adresi to nekustamo īpašumu īpašniekiem (valdītājiem), kuru nekustamie īpašumi robežojas ar zemes gabalu, kurā atļauts veikt būvdarbus. Paziņojumā iekļaujama informācija par plānoto būvi, būvatļaujas spēkā stāšanās laiku un tās apstrīdēšanas kārtību un termiņu; 2) izvietojot zemes gabalā būvtāfeli, kuras saturu nosaka Ministru kabinets.Tādējādi Būvniecības likumā ir iekļauta vispārīga norma, ka noteiktos gadījumos par būvniecības ieceri ir jāinformē sabiedrība. Minētajā likumā, ne attiecīgajā pantā, ne arī citos pantos, nav uzskaitīti konkrētie gadījumi, kad attiecīgie informēšanas pasākumi ir veicami. Tieši pretēji, normā paredz, ka gadījumi tiek noteikti ar normatīviem aktiem. Saskaņā ar Būvniecības likuma 1.pantu Vispārīgie būvnoteikumi ir Ministru kabineta izdoti noteikumi, kas reglamentē būvniecības pamatnosacījumus, ciktāl tos nenosaka šis likums. Savukārt atbilstoši Būvniecības likuma 2.panta ceturtais daļai, Vispārīgos būvnoteikumus Ministru kabinets izdod likuma izpildei.Ievērojot iepriekš minēto, lai izpildītu Būvniecības likuma 13.panta sestās daļas nosacījumus t.i. normatīvā aktā noteiktu gadījumus, kad par saņemto būvatļauju pasūtītājam jāinformē noteikts personu loks, nepieciešams izdarīt grozījumus Vispārīgajos būvnoteikumos, attiecīgos gadījumus uzskaitot. |
|  2. | Pašreizējā situācija un problēmas | Šobrīd spēkā esošais būvniecību regulējošie normatīvie akti neparedz informēt to nekustamo īpašumu īpašniekus, kuru nekustamie īpašumi robežojas ar zemes gabalu, kurā atļauts veikt būvdarbus.Sabiedrība šobrīd uzzina par izsniegto būvatļauju no pašvaldības mājas lapā publicētās informācijas, kas bieži ir grūti atrodama mājas lapā vai šāda informācija netiek publicēta vispār, vai no uzsāktajiem būvdarbiem. Apstrīdot būvatļauju, būvdarbi ir jāpārtrauc uz nezināmu laiku, kas pasūtītājam rada papildus izdevumus. Sabiedrība ir labāk informēta par ierosināto būvniecību, ja paredzētai būvei notika saskaņā ar Būvniecības likuma 12.pantu būvniecības publiskā apspriešana vai paredzētai būvei tika izstrādāts detālplānojums vienlaicīgi ar skiču projektu saskaņā ar teritorijas attīstības plānošanas jomas normatīvajiem aktiem. Šajos gadījumos sabiedrība jau ir diskutējusi un izteikusi savu viedokli par paredzēto būvi.Detālplānojuma izstrādi vienlaicīgi ar skiču projektu pieļauj Teritorijas attīstības plānošanas likums un Ministru kabineta 2012.gada 16.oktobra noteikumi Nr.711 „Noteikumi par pašvaldību teritorijas attīstības plānošanas dokumentiem”. |
|  3. | Saistītie politikas ietekmes novērtējumi un pētījumi |  Politikas ietekmes novērtējumi vai pētījumi nav veikti. |
|  4. | Tiesiskā regulējuma mērķis un būtība | Grozījumu projekts paredz noteikt gadījumus, kad pasūtītājam par saņemto būvatļauju triju darba dienu laikā ir jāinformē tos nekustamā īpašuma īpašniekus, kuru nekustamie īpašumi robežojas ar zemes gabalu, kurā atļauts veikt būvdarbus un jāizvieto zemes gabalā būvtāfele. Sabiedrība jau ir informēta par ierosināto būvniecību, ja paredzētai būvei notika saskaņā ar Būvniecības likuma 12.pantu būvniecības publiskā apspriešana vai paredzētai būvei tika izstrādāts detālplānojums vienlaicīgi ar skiču projektu saskaņā ar teritorijas attīstības plānošanas jomas normatīvajiem aktiem, līdz ar to šādos gadījumos pasūtītājam vairs nav jāinformē blakus esošo zemes gabalu īpašnieki un jāizvieto zemes gabalā būvtāfele. Pasūtītājam jāinformē sabiedrība par izsniegto būvatļauju, ja ir ierosināta *1) jauna būvniecība* un *2)  pilsētas vai ciema teritorijās ēkas rekonstrukcija, kuras rezultātā tiek mainīta funkcija (lietošanas veids) vai apjoms.*Sabiedrība būs jāinformē visos gadījumos, kad tiks būvēta jauna būve – triju un vairāk dzīvokļu ēkas, kā arī visas ēkas, kurām ir publiska funkcija, lauku saimniecību nedzīvojamās ēkas, kā arī rūpnieciskās ražošanas kompleksās būves (ieguves rūpniecības, spēkstaciju būves, ķīmiskās ražošanas būves u.c.), visa veida sporta un atpūtas būves. Analizējot plānotās būvniecības nozīmīgumu, ministrija ir secinājusi, ka nav lietderīgi informēt blakus esošo zemes gabalu īpašniekus par atsevišķu būvju būvniecību, tā kā lielai daļai būvju jau tiks veikts ietekmes uz vidi novērtējums vai notiks būvniecības publiskā apspriešana vai, piemēram, lineārās inženierbūves būvniecības gadījumā nav iespējams informēt visus blakus zemes gabala īpašniekus par izsniegto būvatļauju. Kā izņēmums, kad pasūtītājam nevajadzēs informēt kaimiņus par jaunas būvniecības gadījumā izsniegto būvatļauju ir:1. viena un divu dzīvokļu māju būvniecības gadījumā, taču būvtāfele būs jāizvieto zemes gabalā, ja šāda ēka ir plānota pilsētas un ciema teritorijā;
2. palīgēkas – gan pie dzīvojamām mājām, gan nedzīvojamām mājām. Palīgēkas ir saimniecības ēkas, individuālās garāžas, siltumnīcas, pagrabi, nojumes, tualetes u.tml. ēkas;
3. žogi un teritorijas labiekārtojuma projekts;
4. visa veida transporta būves – autoceļi, ielas un ceļi, sliežu ceļi, lidlauka skrejceļi, tilti un tuneļi, hidrobūves;
5. inženiertīklu izbūve - tīklu, aprīkojumu, iekārtu, ierīču un būvju kopums, kas paredzēts elektroenerģijas, siltumenerģijas, gāzes, elektronisko sakaru, ūdens un citu resursu ražošanai, pārvadei (transportam), uzglabāšanai vai sadalei, kā arī inženiertīklu pievadiem un iekšējiem inženiertīkliem;
6. īslaicīgas lietošanas būves un mazēkas būvniecības gadījumā.

Atbilstoši Ministru kabineta 2009.gada 22.decembra noteikumiem Nr.1620 „Noteikumi par būvju klasifikāciju” būvniecības gadījumi, kad pasūtītājam nav jāinformē blakus esošo zemes gabalu īpašnieki ir: 111 Viena dzīvokļa mājas;112 Divu dzīvokļu mājas, izņemot šajā grupā minētās rindu mājas, ja ēkā ir vairāk nekā 2 dzīvokļi;127402 Palīgēkas;21 Transporta būves - visas inženierbūves, kuras iekļautas šajā nodaļā;22 Cauruļvadi, sakaru un elektropārvades līnijas - visas inženierbūves, kuras iekļautas šajā nodaļā;242005 Žogi. Sabiedrības informēšana ir nepieciešama, ja rekonstrukcijas gadījumā tiek mainīts ēkas galvenais lietošanas veids (funkcija) vai apjoms. Īpaši strīdīgi šie gadījumi ir pilsētas un ciema teritorijās, kur ir blīva apbūve. Sabiedrības informēšana nav nepieciešama par ēkas rekonstrukciju, kuras rezultātā tiek mainīta funkcija (lietošanas veids) tikai ēkas daļai un nemainās ēkas galvenais lietošanas veids.Noteikumu projektā ir noteikts, ka būvtāfele ir jāizvieto zemes gabalā, ja plānota jauna būvniecība vai ēkas rekonstrukcijas gadījumā pilsētas vai ciema teritorijā, izņemot, ja plānota:1) ārpus pilsētas un ciema teritorijas viena vai divu dzīvokļu mājas, 2) palīgēkas, žogs;3) transporta būvju būvniecība; 4)  inženiertīklu izbūve; 5) īslaicīgas lietošanas būve vai mazēka. Būvtāfelē norāda šādas ziņas: - būvniecības ieceres nosaukums un būves adrese; - ierosinātājs (fiziskās personas vārds, uzvārds vai juridiskās per­sonas nosaukums, adrese, reģistrācijas numurs un kontakttālrunis); - projektētājs (nosaukums, adrese, reģistrācijas numurs un kontakttālrunis). - būvniecības ieceres mets vai situācijas plāns;- informāciju par būvatļaujas spēkā stāšanās laiku.Būvtāfele ir jāizvieto zemes gabalā tā, lai tā būtu vērsta pret publisku vietu, t.i., lai tā būtu labi saskatāma. |
|  5. |  Projekta izstrādē iesaistītās institūcijas | Nav attiecināms |
|  6. |  Iemesli, kādēļ netika nodrošināta sabiedrības līdzdalība |  Nav attiecināms |
|  7. |  Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Juridiska vai fiziska persona, kura ierosinās būvniecību (pasūtītājs) un blakus esošo zemes īpašumu īpašnieki Pašvaldību iestādes, kuras ir iesaistītas būvniecības procesā |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Visa sabiedrība, kura tiks informēta par izsniegto būvatļauju |
|  3. |  Tiesiskā regulējuma finansiālā ietekme | Būvniecības ierosinātājam būs papildus izmaksas, lai nosūtītu kā ierakstītas vēstules blakus esošo zemes gabalu īpašniekiem informāciju par izsniegto būvatļauju un izvietotu būvtāfeli zemes gabalā. |
|  4. |  Tiesiskā regulējuma nefinansiālā ietekme | Sabiedrība papildus tiks informēta par izsniegto būvatļauju |
|  5. |  Administratīvās procedūras raksturojums | Būvniecības ierosinātājam būs pienākums nosūtīt kā ierakstītas vēstules blakus esošo zemes gabalu īpašniekiem informāciju par izsniegto būvatļauju un izvietotu būvtāfeli zemes gabalā. |
|  6. |  Administratīvo izmaksu monetārs novērtējums | Būvniecības ierosinātājam būs pasta izdevumi un izmaksas, ko veidos būvtāfeles izgatavošana |
|  7. |  Cita informācija | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Pašvaldību būvvaldes  |
|  2. |  Projekta izpildes ietekme uz pārvaldes funkcijām | Pašvaldību būvvaldēm ir tiesības kontrolēt būvtāfeles esamību zemes gabalā |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide | Nav nepieciešams veidot jaunas institūcijas. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija | Projekta izpildei nav nepieciešams likvidēt esošās institūcijas. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | Projekta izpildes rezultātā nav plānots reorganizēt vai apvienot jau esošās institūcijas. |
|  6. |  Cita informācija | Nav. |

Anotācijas III, IV , V un VI sadaļa - projekts šīs jomas neskar.

Ekonomikas ministrs D.Pavļuts

# Vīza:

# Valsts sekretārs J.Pūce

10.06.2013. 17:20

1260

I.Oša

67013031, ilze.osa@em.gov.lv

E.Bučinska,

67013032, Elga.Bucinska@em.gov.lv